Klaus Iohannis, după publicarea raportului ONU: Mă voi implica activ în procesele care vizează rezolvarea crizei climatice.
Raportul publicat astăzi de ONU cu privire la schimbările climatice trebuie să fie un semnal de alarmă pentru noi toţi, afirmă Klaus Iohannis. "Mă voi implica activ în procesele care vizează rezolvarea crizei climatice", spune președintele.
"Raportul publicat astăzi de ONU cu privire la schimbările climatice trebuie să fie un semnal de alarmă pentru noi toţi! Magnitudinea, precum şi ritmul accelerat în care au loc schimbările climatice cauzate de acţiunea umană nu ne permit să mai amânăm decizii şi măsuri care să reducă efectele dramatice ale acestora. Este nevoie să acţionăm ferm, coordonat la nivel naţional, european şi internaţional, pentru a implementa politici publice adecvate", transmite Klaus Iohannis.El spune că se va implica în rezolvarea crizei climatice."Mă voi implica activ în procesele care vizează rezolvarea crizei climatice. Este responsabilitatea fiecăruia dintre noi să protejăm mediul înconjurător pentru sănătatea noastră şi a generaţiilor viitoare", mai spune şeful statului.Încălzirea globală va deveni un fenomen şi mai grav, limita de încălzire a globului va fi atinsă în următorii 20 de ani, se arată în raportul "Cod roşu pentru umanitate", prezentat luni de ONU.ONU continuă să tragă un semnal de alarmă privind încălzirea globală. Omenirea este în pericol din cauza încălzirii globale, iar vina îi aparţine, susţin reprezentanţii ONU.